B4-0921, 0922, 0923, 0924, 0925 ja 0927/97

Päätöslauselma uudesta transatlanttisesta agendasta (EU:n ja Yhdysvaltojen suhteet)

Euroopan parlamentti, joka

- ottaa huomioon EU:n ja Yhdysvaltojen Madridissa joulukuussa 1995 allekirjoittaman poliittisen julistuksen ja yhteisen toimintasuunnitelman,

- ottaa huomioon EU:n ja Yhdysvaltojen 16. joulukuuta 1996 ja 28. toukokuuta 1997 pitämien huippukokousten tulokset ja niitä edeltäneet korkean tason virkamiesten raportit,

- ottaa huomioon kolmannen Transatlantic Business Dialogue -konferenssin (TABD), joka järjestettiin Roomassa 6. ja 7. marraskuuta 1997,

- ottaa huomioon Haagissa järjestetyn EU:n ja Yhdysvaltojen huippukokouksen johtopäätökset,

- ottaa huomioon päätöslauselmansa komission ja Yhdysvaltojen hallituksen välisistä Helmsin-Burtonin lakia koskevista neuvotteluista,

- ottaa huomioon hormonilihan kieltämistä koskevat päätöslauselmansa,

A. ottaa huomioon, että seuraava EU:n ja Yhdysvaltojen huippukokous, johon osallistuvat Yhdysvaltojen presidentti, komission puheenjohtaja ja Eurooppa- neuvoston puheenjohtaja, järjestetään Washingtonissa 5. joulukuuta 1997,

B. ottaa huomioon, että transatlanttiset suhteet ovat tähän saakka kehittyneet käytännön myötä eikä niiden yhteydessä ole tarvinnut turvautua sopimusperustaan, kuten muodolliseen sopimukseen, lukuun ottamatta turvallisuuden ja puolustuksen alaa (Pohjois-Atlantin liiton perustamissopimus),

C. ottaa huomioon, että Yhdysvalloilla ja EU:lla on taloudellisen mahtinsa vuoksi erityinen velvollisuus tukea heikompien maiden osallistumista kansainvälisillä foorumeilla, jotta niille annetaan mahdollisuus edustaa intressejään,

D. ottaa huomioon, että uuden transatlanttisen agendan (New Transatlantic Agenda, NTA) puitteissa on saavutettu huomattavaa edistystä yhteisten poliittisten ja taloudellisten toimien perustan kehittämisessä, erityisesti Transatlantic Business Dialogue -vuoropuhelun (TABD) osalta,

E. ottaa huomioon, että useista ajankohtaisista aiheista (kauppa ja investoinnit, kauppa ja rahoituspalvelut, kilpailu jne.) neuvotellaan OECD:n ja WTO:n piirissä lähitulevaisuudessa; ottaa huomioon, että kaikkien jäsenvaltioiden edut on otettava riittävällä tavalla huomioon sopimuksista neuvoteltaessa,

F. ottaa huomioon, että kehitystä kohti kauppasäännösten maailmanlaajuista harmonisointia on suunnattava standardien korottamiseen, kuluttajansuojan ja julkisen tiedottamisen parantaminen,

G. ottaa huomioon, että Transatlantic Business Dialogue valmistelee käytännön ohjelmia ja suuntaviivoja, joilla on huomattava vaikutus kansantalouteen ja kuluttajiin ja joita ei saa valmistella kansalaisten selän takana ja jotka vaativat parlamentaarista osallistumista jo aikaisessa vaiheessa,

H. ottaa huomioon, että EU:n ja Yhdysvaltojen yhteistyön on perustuttava yhteisille periaatteille, joista voidaan mainita rauhan ja vakauden edistäminen maailmassa, ihmisoikeuksien kunnioittaminen, sitoutuminen vapaaseen ja oikeudenmukaiseen maailmankauppaan sekä maailman kauppajärjestyksen kunnioittamiseen, kansainvälisen järjestäytyneen rikollisuuden, terrorismin ja huumekaupan vastainen taistelu sekä huoli ympäristön turvaamisesta ja kestävien sosiaalisten olosuhteiden ja työllisyyden turvaamisesta,

I. ottaa huomioon, että osapuolet ovat edelleen erimielisiä transatlanttisista kauppasuhteista, erityisesti Yhdysvaltojen lainsäädännön eksterritoriaalisista vaikutuksista sekä liittovaltion tasolla (Helmsin- Burtonin laki ja d'Amaton laki) että osavaltiotasolla (Massachusetts Burma Act) sekä WTO:n paneelien päätöksistä, jotka koskevat hormoninaudanlihaa ja EU:n banaanijärjestelyä;

1. Kehottaa komission ja neuvoston puheenjohtajia esittämään Washingtonin huippukokouksessa ehdotuksia, jotka tähtäävät EU:n ja Yhdysvaltojen suhteiden nykyistä pitemmän aikavälin perspektiivin luomiseen;

2. Katsoo, että edellä mainitun kaltainen EU:n ja Yhdysvaltojen suhteiden vahvistaminen on kansainvälisen yhteisön vakauden kannalta edelleen ratkaisevan tärkeä tekijä, mutta katsoo että tämä vahvistaminen edellyttää Euroopan unionin aidon yhteisen ulko- ja turvallisuuspolitiikan (YUTP) olemassaoloa, jotta aito kumppanuus voitaisiin saavuttaa;

3. Katsoo, että tässä yhteydessä on näiden kahden kumppanin välille luotava laaja institutionaalinen sopimuskehys, joka sisältää entistä laajemman parlamenttien välisen yhteistyön ja uusien transatlanttisten markkinoiden käsitteen, jota puheenjohtaja Santer esitti ensimmäisessä puheessaan Euroopan parlamentille vuonna 1995;

4. Pitää tässä yhteydessä myönteisenä sitä, että TABD edistää uusien transatlanttisten markkinoiden luomista määrittelemällä jäljellä olevat muut kuin tariffeihin liittyvät kaupan esteet ja antamalla johtopäätöksensä kaksi kertaa vuodessa kokoontuvalle EU:n ja Yhdysvaltojen huippukokoukselle;

5. Katsoo, että parlamentaaristen elinten on huolellisesti seurattava uusia sopimuksia ja hallinnollisia määräyksiä koskevia neuvotteluja, joissa on otettava huomioon myös kehitysmaiden lausunnot;

6. Ehdottaa, että huippukokous antaa julkilausuman periaatteista, jotka koskevat elektronisen kaupankäynnin nopeasta kasvusta aiheutuvia avainkysymyksiä;

7. Toivoo, että huippukokous voi antaa uutta vauhtia muiden kuin tariffeihin liittyvien kaupan esteiden purkamisprosessille sekä sääntöjen lähentämiselle ja harmonisoinnille;

8. Korostaa vaatimustaan, jonka mukaan Euroopan parlamentin on päästävä osalliseksi TABD:n alullepanemaan kahdenvälisten tunnustamissopimusten (Multilateral Recognition Agreements, MRA) prosessiin;

9. Kannattaa voimakkaasti pyrkimyksiä kohti ruohonjuuritason yhteyksien laajentamista siten kuin sitä suositeltiin Washingtonissa 5. ja 6. toukokuuta 1997 pidetyssä transatlanttisessa konferenssissa «Bridging the Atlantic: People-to-People Links», ja erityisesti yhteyksiä, jotka liittyvät elektroniikkaan (Transatlantic Information Exchange (TIES)), paikallisiin yhteyksiin, kansalaisjärjestöjen keskinäisten yhteyksien luomiseen, kansalaisyhteiskuntaa koskevan uuden vuoropuhelun käynnistämiseen sekä transatlanttisen työvoimavuoropuhelun jatkamiseen ja transatlanttisen kuluttajavuoropuhelun käynnistämiseen;

10. Ehdottaa, että huippukokous määrittelee tavan, jolla uusien transatlanttisten markkinoiden käsitettävä on tutkittava, suuntaviivat ja toteuttamisen aikataulu mukaan lukien;

11. Torjuu Yhdysvaltojen kongressin soveltaman eksterritoriaalisuuden periaatteen; pyytää että huippukokouksessa käsitellään kauppa- ja investointikysymyksissä vallitsevia erimielisyyksiä (Helmsin-Burtonin laki ja d'Amaton laki) ja pyritään niiden nopeaan ratkaisemiseen;

12. Katsoo, että taistelua ihmisoikeusrikkomuksia vastaan kaikkialla maailmassa on pidettävä tärkeänä tavoitteena, että suurilla kaupparyhmittymillä on tässä suhteessa päävastuu ja että niillä on käytössään keinot, joilla voidaan varmistaa asianmukaisten kansainvälisten yleissopimusten noudattaminen, ja kehottaa muiden maiden hallituksia parantamaan käyttäytymistään ihmisoikeuskysymyksissä;

13. Pitää myönteisenä sitä, että EU:n kilpailuviranomaiset ja Yhdysvaltojen oikeusministeriö ovat tunnustaneet lähemmän transatlanttisen yhteistyön tarpeen kilpailuasioissa ja monopolikysymyksissä;

14. Vaatii ilmailualaa koskevaa Boeingin ja McDonnel-Douglasin fuusiota koskevien sitoumusten kunniallista täyttämistä;

15. Pyytää Euroopan parlamentin toimivaltaisia elimiä ja niiden yhdysvaltalaisia vastapuolia pyrkimään syventämään yhteistyötä yhteisen kiinnostuksen kohteena olevien asioiden osalta uuden transatlanttisen agendan puitteissa;

16. Pitää myönteisinä äskettäisiä toimia yhteisessä taistelussa rikollisia järjestöjä vastaan ja erityisesti sopimusta, joka koskee laittomien huumeiden valmistukseen käytettyjen aineiden epäiltyjen kuljetusten valvontaa, sekä vastavuoroista tullin virka-apua koskevan sopimuksen allekirjoittamista;

17. Kehottaa ryhtymään transatlanttisessa yhteistyössä uusiin toimiin oikeus- ja sisäasioissa, erityisesti niiltä osin, jotka koskevat poliisiviranomaisten välistä yhteistyötä sekä naiskaupan, huumekaupan, järjestäytyneen rikollisuuden ja terrorismin vastaista taistelua;

18. Katsoo, että EU:n ja Yhdysvaltojen tieteellistä ja teknologista yhteistyötä koskevan sopimuksen allekirjoittaminen Washingtonin huippukokouksessa on merkittävä askel tiellä kohti uuden transatlanttisen agendan innoittamaa yhteistyötä;

19. Vaatii kulttuurin ja viestinten moniarvoisuuden vaatimuksen ottamista seuraavan huippukokouksen esityslistalle;

20. Kehottaa puhemiestään välittämään tämän päätöslauselman komissiolle, neuvostolle, jäsenvaltioiden hallituksille ja Yhdysvaltain kongressille.